Obustavljena nastava na dvije sedmice u školama i na fakultetima u FBiH

Krizni štab Federacije BiH danas će predložiti da se na dvije sedmice obustavi nastava u školama i fakultetima u FBiH.

Ovu informaciju iznio je ministar zdravstva FBiH Vjekoslav Mandić. Odluka bi danas trebala biti zvanično saopćena svim školama i fakultetima.

Nastava će biti obustavljena na dvije sedmice u svim školama i fakultetima, ali također će biti obustavljeno igranje predstava u pozorištima, ali i neke sportske aktivnosti.

Ovo su posljednje mjere koje se poduzimaju nakon sve ozbiljnije situacije u vezi s koronavirusom u Evropi, ali i regiji. U BiH je do sada potvrđeno sedam slučajeva zaraženih koronavirusom.

Vijeće roditelja Kantona Sarajevo već ranije je zatražilo da se nastava odvija online putem kao preventivna mjera u narednom periodu.

Ranije su Naša stranka i SDP javno zatražili da se nastava u svim školama i fakultetima obustavi do daljnjeg.

Entitet Republika Srpska je jučer donio odluku da se obustavi nastava na 21 dan u svim školama i fakultetima.